EA ลุยออกหุ้นกู้ 1.5 หมื่นลบ. ฟากผบห.ลั่นรายได้-กำไรปี 62 ทุบสถิติ “ออลไทม์ไฮ”
EA ลุยออกหุ้นกู้วงเงิน 1.5 หมื่นลบ.ฟากผบห. ลั่นรายได้-กำไรปี 62 ทุบสถิติ “ออลไทม์ไฮ” หลังเดินเครื่อง COD โรงไฟฟ้าพลังงานลม-แดดเพิ่มขึ้นแตะระดับ 664 MW
EA ลุยออกหุ้นกู้วงเงิน 1.5 หมื่นลบ.ฟากผบห. ลั่นรายได้-กำไรปี 62 ทุบสถิติ “ออลไทม์ไฮ” หลังเดินเครื่อง COD โรงไฟฟ้าพลังงานลม-แดดเพิ่มขึ้นแตะระดับ 664 MW
25 เม.ย. 2562

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ในการประชุมสามัญผู้ถือหุ้นประจำปี 2562 ที่ประชุมได้อนุมัติให้บริษัทฯเสนอขายหุ้นกู้ใหม่ในวงเงินไม่เกิน 1.5 หมื่นล้านบาท โดยมีวัตถุประสงค์จะนำไปชำระคืนเพื่อปรับโครงสร้างเงินทุน ชำระเงินกู้เดิมของบริษัทฯ และใช้ในการดำเนินงานหรือเป็นทุนสนับสนุนโครงการใหม่ของบริษัทฯและบริษัทในเครือ
ขณะเดียวกันที่ประชุมอนุมัติการจัดสรรกำไรและจ่ายเงินปันผลประจำปี 2561ในอัตราหุ้นละ 0.25 บาท โดยจ่ายจากกำไรสะสมสำหรับกิจการที่ไม่ได้รับการส่งเสริมการลงทุน รวมเป็นเงินทั้งสิ้น 932.50 ล้านบาท ทั้งนี้กำหนดจ่ายเงินปันผลเป็นวันที่ 24 พฤษภาคม 2562
“ภาพรวมการดำเนินธุรกิจในช่วงที่ผ่านมา เป็นไปด้วยดี โดยล่าสุดบริษัทได้ดำเนินการจ่ายไฟฟ้าเชิงพาณิชย์ (COD) โรงไฟฟ้าพลังงานลมโครงการหนุมานได้ครบทั้ง 5 โครงการ ที่กำลังการผลิตรวม 260  เมกะวัตต์ (MW) ส่งผลให้กำลังการผลิตไฟฟ้ารวม เพิ่มขึ้นเป็น 664 เมกะวัตต์ โดยครบสมบูรณ์ตามเป้าหมายที่วางไว้
จึงคาดว่าผลประกอบการในปีนี้ ทั้งรายได้และกำไรจะเพิ่มขึ้นจากกำลังการผลิตไฟฟ้าที่เพิ่มขึ้น ซึ่งทำให้บริษัทมีกระแสเงินสดเพิ่มขึ้น เป็นเงินทุนสำหรับการลงทุนในธุรกิจอื่นๆ ที่ต่อเนื่องกันได้อย่างเต็มที่มากขึ้น โดยมีโครงการผลิตแบตเตอรี่ลิเที่ยมไอออน เป็นหัวใจสำคัญในการขับเคลื่อนทั้งอุตสาหกรรมไฟฟ้าพ่วงแบตเตอรี่ อุตสาหกรรมยานยนต์สมัยใหม่ และอื่นๆ
โดยคาดว่าจะใช้งบประมาณการลงทุนในโครงการใหม่ๆ สำหรับปี 2562-2563 รวมประมาณ 9,200 ล้านบาท โดยจะใช้เงินทุนทั้งจากกระแสเงินสดจากการดำเนินงานในปัจจุบัน และเงินกู้ยืมระยะยาวหรือการออกหุ้นกู้ตามที่ที่ประชุมผู้ถือหุ้นอนุมัติไว้ด้วยวงเงินไม่เกิน 15,000 ล้านบาท เพื่อเป็นทางเลือกในการใช้บริหารต้นทุนทางการเงินอย่างมีประสิทธิภาพ” นายอมรกล่าว
ในการประชุมสามัญผู้ถือหุ้นของบริษัทฯ เมื่อวันที่ 25 เมษายน 2562 EA ได้นำรถยนต์ไฟฟ้า MINE SPA1 ที่ประสบความสำเร็จในการเปิดตัวในงาน Bangkok International Motor Show 2019 ด้วยยอดจองสิทธิ์ในงานถึง 4,558 คัน ไปแสดงให้ผู้ถือหุ้นได้ชมอย่างใกล้ชิด พร้อมทั้งแถลงผลการดำเนินงานในปีที่ผ่านมา และเปิดเผยแผนงานสำคัญสำหรับปี 2562 – 2563 ซึ่งมุ่งเน้นการลงทุน และพัฒนาธุรกิจที่เกี่ยวเนื่องกันกับธุรกิจด้านพลังงานทางเลือกที่ใช้เทคโนโลยีที่ทันสมัยเป็นตัวขับเคลื่อนอีกด้วย